Martiri de Gallaneô
I Martiri de Gallaneô son dui Partigien fuxilæ in ta localitæ Necianne in te l' Arvî do 1944. A seguito do rastrellamento operou dai nazifascisti ä Benedicta, con mezzi pesanti, artiglieria, e miggiæ de effettivi, di grüppi de ribelli çercaven de filträ all' esterno. Tentando de portase in direzion da Valle Ponçeivia, cazzeiva combattendo o Tenente Casalini con i sö ommi, a Passo Mezzan sovia i laghi do Gorzente. Atri patrioti rescivan a passä o spartiægua da a Valle do Po verso o Mâ Ligure ma vegnivan catturæ e succescivamente fuxilæ a Isoverde, vexin a dove attualmente se tröva a sede da Croxe Verde. Verso Gallaneô (atra fraçion do comüne de Campomaron) chinnava dai monti Ettore Binci do grüppo GAP di Barabin de Teggia insemme a un compagno che o saieiva restou sconosciüo. Sciccome questo segundo partigian o portava unna divisa militare, se deve ritegnî che o fisse un sordatto do Regio Esercito passou in ta Rescistensa doppo l' 8 settembre 1943. In proscimitæ da vegia centrale elettrica dita a Volta, ch'a l' ea föa üso zà alloa, i dui vegniven fermæ dae SS. Malgraddo i abitanti da centrale avessan implorou i tedeschi de risparmiä i dui zoveni, questi vegnivan ammazzæ e fæti cazze in te un riä, in to scito che attualmente o l' è segnou da un cippo in memoia. I corpi de vittime vegnivan ritrovæ in to riä, ma ciü a valle do punto da fuxilaçion, e questo fa pensä che no fissen morti in scio momento e avessen çercou, zà mortalmente ferî, scampo inte unna füga imposcibile.
fur_Latn lij_Latn